b'\n_START_ARTICLE_\nIzvijanje\n_START_PARAGRAPH_\nIzvijanje je gubitak stabilnosti \xc5\xa1tapa ili kojega drugog vitkog elementa konstrukcije osno optere\xc4\x87enoga prekomjerno velikom tla\xc4\x8dnom silom. Tako se na primjer \xc5\xa1tap, postavljen okomito na tlo i odozgo pritisnut tla\xc4\x8dnom silom, izvije (izbo\xc4\x8di) u trenutku kada se sila pove\xc4\x87a preko odre\xc4\x91ene granice (Eulerova kriti\xc4\x8dna sila). Re\xc5\xa1etkaste konstrukcije koje su sastavljene od \xc5\xa1tapova (stupovi dalekovoda, \xc4\x8deli\xc4\x8dni mostovi, dizalice) obi\xc4\x8dno gube stabilnost zbog izvijanja jednog ili vi\xc5\xa1e \xc5\xa1tapova, pa se u prora\xc4\x8dunima takvih konstrukcija posebna pozornost posve\xc4\x87uje tla\xc4\x8dno najoptere\xc4\x87enijim \xc5\xa1tapovima. Intenzitet kriti\xc4\x8dne sile pri kojem nastaje izvijanje ovisi o vitkosti \xc5\xa1tapa, to jest na\xc4\x8dinu u\xc4\x8dvr\xc5\xa1\xc4\x87enja njegovih krajeva i njegovim geometrijskim svojstvima, te o mehani\xc4\x8dkim svojstvima materijala od kojega je \xc5\xa1tap na\xc4\x8dinjen. Kod konstrukcija s plo\xc4\x8dama, stijenama i ljuskastim elementima izvijanje je slo\xc5\xbeenije. Kriti\xc4\x8dnom silom bavio se \xc5\xa1vicarski matemati\xc4\x8dar, fizi\xc4\x8dar i astronom Leonhard Euler, po kojem je ta sila i nazvana.'